|  |  |  |
| --- | --- | --- |
| lomake_konv3 |  |  |
| 2013/241/31 |
|  |
|  | 14.8.2013 |

TEM/253/03.01.01/2013

LAUSUNTO Hallituksen esityKsESTÄ eduskunnalle laiksi säätiön valvontamaksusta

Työ- ja elinkeinoministeriö on pyytänyt valtiontalouden tarkastusvirastolta (VTV, tarkastusvirasto) lausuntoa luonnoksesta (29.5.2013) hallituksen esitykseksi eduskunnalle laiksi säätiön valvontamaksusta. Valvontamaksu on osin yhteydessä säätiölakityöryhmän ehdotamaan uuteen säätiölakiin, josta oikeusministeriö on pyytänyt tarkastusvirastolta lausuntoa. VTV liittää siten tämän lausunnon liitteeksi säätiölakityöryhmän mietinnöstä antamansa lausunnon 2013/218/31.

Valtiontalouden tarkastusvirasto lausuu luonnoksesta (29.5.2013) hallituksen esitykseksi eduskunnalle laiksi säätiön valvontamaksusta seuraavaa:

Luonnoksessa hallituksen esitykseksi on todettu, että säätiövalvonnan alijäämään vaikuttaa keskeisesti vireillä olevien oikeudenkäyntien kulut ja kulloinenkin tarve käyttää ulkopuolisia asiantuntijoita esimerkiksi erityistarkastusten suorittamisessa. Luonnoksessa esitetyn mukaisesti taseen perusteella porrastettu valvontamaksu ei tällöin kohdennu aiheuttamisperiaatteen mukaisesti.

Valtiontalouden tarkastusvirasto katsoo, että aiheuttamisperiaate ja kustannusvastaavuus toteutuisi paremmin, jos valvontamaksu perustuisi osin suoriteperusteiseen maksuun. Suoriteperusteinen maksu on käytössä esimerkiksi tilintarkastajien valvonnassa. Valtiontalouden tarkastusvirasto kiinnittää kuitenkin huomiota siihen, että luonnoksessa on hallituksen esityksen laadintaohjeiden muakaisesti arvioitu vaihtoehtoisia ratkaisuja ja perusteltu taseen loppusummaan perustuva valvontamaksun porrastaminen. Säädettäessä yksin taseen loppusummaan perustuvasta valvontamaksusta aiheuttamisperiaate toteutuisi kuitenkin paremmin, jos valvontamaksun porrastaminen perustuisi taseen sijasta konsernitaseen loppusummaan.

Säätiölakityöryhmän ehdotuksella uudeksi säätiölaiksi tavoitellaan säätiöiden toimintamahdollisuuksien lisäämistä ja ehdotus toteutuessaan lisännee säätiöiden määrää. Valtiontalouden tarkastusvirasto kiinnittää huomiota siihen, että Patentti- ja rekisterihallitukselle tulee turvata riittävät resurssit myös tosiasiallisesti huolehtia sille asetetuista valvonta- ja tarkastustehtävistä.

Ylijohtaja Vesa Jatkola

Tuloksellisuustarkastuspäällikkö Marko Männikkö